F'Settembru fassalna strateġija komprensiva dwar kif għandha tiġi ttrattata l-kriżi migratorja, iżda l-implimentazzjoni tagħha għadha lura. Neħtieġu nħaffu fl-oqsma kollha, inkluż fil-protezzjoni tal-fruntieri esterni tal-UE. L-għan tagħna huwa ċar: jeħtieġ li nerġgħu nġibu l-kontroll fuq il-fruntieri esterni tagħna biex nillimitaw il-flussi migratorji u nippreservaw ix-Schengen. Din hija r-raġuni għaliex fil-laqgħa ta' Ottubru aħna poġġejna din il-kwistjoni fil-quċċata tal-aġenda tagħna u tlabna lill-Kummissjoni tippreżenta proposti mmirati lejn it-tisħiħ tal-mandat tal-Frontex u t-titjib tal-ġestjoni tal-fruntieri esterni tal-UE. Il-laqgħa tagħna ser tkun l-ewwel okkażjoni biex nirreaġixxu għall-pakkett tal-Kummissjoni f'dan ir-rigward. Minbarra d-dibattitu dwar is-soluzzjonijiet futuri, jeħtieġ li nikkontrollaw il-kriżi attwali bl-għodod li għandna f'idejna. Il-Frontex teħtieġ li tkun f'pożizzjoni li tagħmel kontrolli tal-bażijiet tad-data rilevanti kollha, inklużi kontrolli tas-sigurtà, sew jekk ikunu tas-SIS jew tal-Europol. B'reazzjoni għat-talba tal-gvern Grieg għal assistenza fis-sura ta' Tim ta' Intervent Rapidu fil-Fruntieri, jeħtieġ li l-Istati Membri u l-istituzzjonijiet tal-UE jagħmlu dak kollu li huwa fis-setgħa tagħhom biex jgħinu lill-Greċja f'dan il-kompitu ta' sfida. Is-sigurtà fil-fruntieri esterni tal-UE s'issa kienet baxxa wisq, b'20 % biss tar-refuġjati u l-migranti interċettati meta jaslu fix-xtut tal-Lvant tal-Mediterran. Il-protezzjoni tal-fruntieri esterni tagħna mhijiex maħsuba li tbeżża' lil dawk li jaħarbu minn gwerer jew persekuzzjoni. L-Ewropa hija komunità ta' libertà u dejjem ser tagħti kenn lil dawk li jinsabu f'periklu. Id-dibattitu dwar il-migrazzjoni ser isegwi l-iskambju tradizzjonali tagħna mal-President tal-Parlament Ewropew. Waqt l-ikla ta' filgħaxija ser niddiskutu l-kwistjoni tar-Renju Unit, biex naraw nistgħux inwittu t-triq għal ftehim fi Frar. Kif spjegajt fl-ittra tiegħi, aħna ksibna progress sinifikattiv fin-negozjati; madankollu xorta għadna 'l bogħod milli nilħqu qbil dwar diversi suġġetti. Nhar il-Ħamis ser ikollna niffukaw b'mod speċjali fuq dawk l-aktar kontroversjali. Hemm ħafna kwistjonijiet li tant huma importanti li ma nistgħux naħarbu dibattitu serju mingħajr ebda tabù. Ser inkomplu bil-Kunsill Ewropew il-Ġimgħa filgħodu b'diskussjoni fil-fond dwar is-segwitu tar-rapport tal-Ħames Presidenti dwar l-Unjoni Ekonomika u Monetarja. M'hemm l-ebda lok għal serħan il-moħħ fir-riforma taż-żona tal-euro. Jeħtieġ li nkomplu nsaħħu l-Unjoni Bankarja u ntejbu l-governanza ekonomika. Il-President tal-BĊE ser jingħaqad magħna għal dan id-dibattitu. Ser nadottaw ukoll konklużjonijiet dwar is-Suq Intern, l-Enerġija u t-Tibdil fil-klima. Wara dan, ser niddiskutu l-ġlieda kontra t-terroriżmu. L-enfasi għandha tkun fuq kondiviżjoni aħjar tal-informazzjoni sabiex l-awtoritajiet tagħna jkunu jistgħu jagħmlu użu sħiħ tal-informazzjoni disponibbli fil-ġlieda kontra t-theddida terroristika. Nagħlqu bl-adozzjoni tal-konklużjonijiet dwar is-Sirja. Fl-aħħar nett, nixtieq ukoll nieħu din l-opportunità biex ngħarrfek li tlabt lill-Presidenza biex il-Ġimgħa li ġej tpoġġi fuq l-aġenda tal-COREPER il-proposta li tipposponi s-sanzjonijiet dwar ir-Russja għal 6 xhur oħra. Din ser tkun il-konsegwenza diretta tal-konklużjoni tal-Kunsill Ewropew ta' Marzu, li skontha t-tul ta' żmien tal-miżuri restrittivi kontra l-Federazzjoni Russa għandu jkun marbut b'mod ċar mal-implimentazzjoni sħiħa tal-ftehimiet ta' Minsk. Ara l-paġna tal-laqgħa